Europos Parlamento ir Tarybos direktyva 2000/16/EB
2000 m. balandžio 10 d.
iš dalies keičianti Tarybos direktyvą 79/373/EEB dėl prekybos kombinuotaisiais pašarais ir Tarybos direktyvą 96/25/EB dėl pašarinių žaliavų apyvartos
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 152 straipsnio 4 dalį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
pasikonsultavę su Regionų komitetu,
laikydamiesi Sutarties 251 straipsnyje numatytos tvarkos [3],
kadangi:
(1) 1995 m. gruodžio 22 d. Tarybos direktyvoje 95/69/EB, nustatančioje reikalavimus ir priemones, taikomas patvirtinant bei įregistruojant kai kurias įmones bei tarpininkus, veikiančius gyvūnų maitinimo sektoriuje ir tvarką ir iš dalies keičianti Direktyvas 70/524/EEB, 74/63/EEB, 79/373/EEB ir 82/471/EEB [4], nustatytas patvirtinimo numerio suteikimo tam tikroms įstaigoms ar tarpininkams principas; siekiant skaidrumo ir norint pagerinti patikrinimus, reikia nustatyti reikalavimą nurodyti tą įregistravimo ar patvirtinimo numerį kombinuotųjų pašarų etiketėje ar lydimajame dokumente.
(2) 1979 m. balandžio 2 d. Tarybos direktyvos 79/373/EEB dėl prekybos kombinuotaisiais pašarais [5] 2 straipsnio l dalyje kombinuotųjų pašarų minimalus saugojimo laikas apibrėžtas kaip laikas iki tos dienos, iki kurios tie pašarai išsaugo savo būdingąsias savybes esant tinkamoms sandėliavimo sąlygoms; sąvoka "būdingosios savybės" reiškia visas savybes, nuo kurių priklauso kombinuotųjų parašų kokybė, ypač juose esančių priedų efektyvumas; šis efektyvumas nurodomas pateikiant garantijos galiojimo datą, kurią reikia nurodyti Tarybos direktyvoje 70/524/EEB [6] numatyta tvarka; todėl visais atvejais, kai minimalus priedo saugojimo laikas yra kombinuotųjų pašarų kokybės rodiklį ribojantis veiksnys, ši data yra lemiama nustatant tų kombinuotųjų pašarų minimalų saugojimo laiką; tačiau Direktyvos 79/373/EEB 5d straipsnio 1 dalies antrojoje pastraipoje tai pasakyta nepakankamai aiškiai, todėl tą pastraipą reikėtų pakeisti.
(3) Direktyvos 79/373/EEB vokiečių kalba pateiktame tekste vietoje kitomis kalbomis pateiktuose tekstuose vartojamos sąvokos "prekyba" (Vermarktung) vartojama sąvoka "apyvarta" (Verkehr); šios reikšmės yra skirtingos, todėl reikia suderinti skirtingomis kalbomis pateiktus tekstus; naujesnių direktyvų, reglamentuojančių gyvūnų pašarus, taikymo sritis paprastai apima "išleidimą į apyvartą" ar "apyvartą", Direktyva 79/373/EEB turėtų būti atitinkamai pritaikyta ir į ją turėtų būti įtrauktos sąvokos "apyvarta" ("išleidimas į apyvartą") apibrėžimas.
(4) Vadovaujantis Direktyva 79/373/EEB, Komisijos sprendimas 91/516/EEB [7] nustato sąrašą sudedamųjų dalių, kurias dėl jų poveikio žmonių ir gyvūnų sveikatai draudžiama dėti į kombinuotuosius pašarus; tačiau šis draudimas netaikomas tokių medžiagų kaip pašarinės žaliavos apyvartai, taip pat nėra draudžiama gyvulių augintojams naudoti tas medžiagas kaip tiesiogines pašarines žaliavas.
(5) Siekiant ištaisyti šią padėtį, pirmiausia būtina išplėsti 1996 m. balandžio 29 d. Tarybos direktyvos 96/25/EB dėl pašarinių žaliavų apyvartos, iš dalies keičiančios Direktyvas 70/524/EEB, 74/63/EEB, 82/471/EEB ir 93/74/EEB ir panaikinančios Direktyvą 77/101/EEB [8], taikymo sritį, į ją įtraukiant ir pašarinių žaliavų panaudojimą; antra - reikėtų sudaryti sąrašą medžiagų, kurias draudžiama arba ribotai leidžiama išleisti į apyvartą ar naudoti kaip pašarines žaliavas, pakeičiantį Komisijos sprendimą 91/516/EEB taip, kad draudimų ar apribojimų taikymo sritis būtų bendro pobūdžio ir galiotų naudojant tas pašarines žaliavas tiesiogiai ar kombinuotuosiuose pašaruose; atitinkamai reikėtų iš dalies pakeisti Tarybos direktyvą 79/373/EEB.
(6) Patirtis taip pat parodė, kad kai kuriuose šalutiniuose produktuose, naudotuose pramoniniuose procesuose, gali būti tokių medžiagų, kurios nors ir nesukelia grėsmės gyvūnų ar žmonių sveikatai, bet gali nepalankiai paveikti aplinką; todėl taip pat reikia priimti nuostatą, kad pašarinės žaliavos neturi būti pavojingos aplinkai.
(7) 1990 m. lapkričio 27 d. Tarybos direktyvoje 90/667/EEB, nustatančioje veterinarijos taisykles dėl gyvūninės kilmės atliekų tvarkymo ir perdirbimo, siekiant tiekimo į rinką ir ligų sukėlėjų prevencijos gyvūninės arba žuvų kilmės pašaruose, ir iš dalies pakeičiančioje Direktyvą 90/425/EEB [9], nustatytos gyvūninės kilmės atliekų, kurios nėra skirtos vartoti žmonėms, pateikimo į rinką taisyklės, o Direktyvoje 96/25/EB nustatytos taisyklės, reglamentuojančios ženklinimo etiketėmis tvarką, užtikrinančią, kad vartotojams būtų pateikta tiksli informacija apie produktų tapatumą ir jų vartojimo apribojimus; būtina užtikrinti, kad veterinarijos ir gyvūnų mitybos sričių priemonės būtų visiškai suderintos.
(8) Siekiant, kad vartotojai ir kontrolės institucijos turėtų nesudėtingą būdą patikrinti pašarinių žaliavų kilmę ir jų atitiktį sveikatos garantijoms, kurias reikia pateikti pagal Direktyvą 90/667/EEB, be kitos informacijos, kurią reikia pateikti apie tas pašarines žaliavas, reikia nurodyti ir gamintojo įstaigos pavadinimą ir adresą, patvirtinimo numerį, partijos numerį ir bet kokią kitą informaciją, kuri užtikrina galimybę atsekti pašarinės žaliavos kilmę.
(9) Atitinkamai turėtų būti iš dalies pakeistos Direktyvos 79/373/EEB ir 96/25/EB,
PRIĖMĖ ŠIĄ DIREKTYVĄ:
1 straipsnis
Direktyva 79/373/EEB iš dalies keičiama taip:
1) 2 straipsnyje įterpiamas toks punktas:
"m) išleidimas į apy vartą ar apyvarta - tai kombinuotųjų pašarų laikymas, siekiant juos parduoti, įskaitant siūlymą parduoti, taip pat siekiant juos kuriuo nors kitu būdu perduoti tretiesiems asmenims už atitinkamą kainą arba nemokamai, taip pat pats pardavimas ir kiti perdavimo būdai.";
2) 5 straipsnio 1 dalies k punktas pakeičiamas taip:
"k) nuo 2001 m. balandžio 1 d. - patvirtinimo numeris, įmonei suteiktas pagal 1995 m. gruodžio 22 d. Tarybos direktyvos 95/69/EEB, nustatančios pašarų sektoriuje veikiančių tam tikrų įmonių ir tarpininkų patvirtinimo ir įregistravimo sąlygas ir tvarką [10], 5 straipsnį, arba tam tikrais atvejais - registracijos numeris, suteiktas pagal tos direktyvos 10 straipsnį.";
3) 5d straipsnio 1 dalies antroji pastraipa pakeičiama taip:
"Tais atvejais, jei kitos kombinuotuosius pašarus reglamentuojančios Bendrijos nuostatos reikalauja nurodyti minimalų saugojimo ar garantijos galiojimo laiką, pateikiama pirmojoje pastraipoje paminėta informacija, nurodant tik anksčiausią datą.";
4) 10 straipsnio c punktas išbraukiamas.
5) 10 straipsnio e punkte išbraukiami žodžiai "ir b ir c punktuose paminėti sąrašai".
6) 10a straipsnyje įterpiama tokia dalis:
"3. Valstybės narės reikalauja, kad Direktyvos 96/25/EB 11 straipsnio b punkte numatytame sąraše nurodytos pašarinės žaliavos nebūtų dedamos į kombinuotuosius pašarus kaip pašarinės žaliavos, remdamasi toje direktyvoje nustatytomis nuostatomis.";
7) Visoje direktyvoje žodis "pardavimas" keičiamas žodžiu "apyvarta".
8) (netaikoma tekstui anglų kalba).
2 straipsnis
Direktyva 96/25/EB iš dalies keičiama taip:
1) Pavadinimas keičiamas tokiu tekstu:
"1996 m. balandžio 29 d. Tarybos direktyva 96/25/EB dėl pašarinių žaliavų apyvartos ir jų naudojimo, iš dalies keičianti Direktyvas 70/524/EEB, 74/63/EEB, 82/471/EEB ir 93/74/EEB ir panaikinanti Direktyvą 77/101/EEB."
;
2) 1 straipsnio 1 dalis pakeičiama taip:
"1. Ši direktyva taikoma pašarinių žaliavų apyvartai ir jų naudojimui Bendrijoje.";
3) 3 straipsnis pakeičiamas taip:
"3 straipsnis
Nepažeisdamos įsipareigojimų pagal kitas Bendrijos nuostatas, valstybės narės reikalauja, kad pašarinės žaliavos būtų pateikiamos į apyvartą Bendrijoje tik tokiu atveju, jei jos yra geros ir tinkamos prekinės kokybės. Valstybės narės taip pat reikalauja, kad išleistos į apyvartą ar vartojamos pašarinės žaliavos neturi kelti pavojaus gyvūnų ar žmonių sveikatai ar aplinkai, taip pat kad jų negalima išleisti į apyvartą tokiu būdu, kuris gali klaidinti.";
4) 5 straipsnio 1 dalies g punktas pakeičiamas taip:
"g) gamintojo įmonės pavadinimas ir buveinės adresas, patvirtinimo numeris, partijos numeris ir kiti duomenys, užtikrinantys galimybę atsekti pašarines žaliavas, tais atvejais, jei įmonė turi būti patvirtinama pagal:
- Direktyvą 90/667/EEB [*] OL L 363, 1990 12 27, p. 51. Direktyva su paskutiniais pakeitimais, padarytais 1994 m. Stojimo aktu.,
- Bendrijos priemones, įtrauktas į sąrašą, sudarytiną 13 straipsnyje nustatyta tvarka;
h) juridinio arba fizinio asmens, atsakingo už šioje dalyje minimą informaciją, pavardė/pavadinimas ir adresas/buveinės adresas (jei tai nėra g punkte nurodytas gamintojas).";
5) 11 straipsnis keičiamas taip:
a) žodžiai "14 straipsnis" keičiami žodžiais "13 straipsnis";
b) b punktas pakeičiamas taip:
"b) sudaromas sąrašas medžiagų, kurių apyvarta ar naudojimas gyvūnų mitybai yra apribotas arba uždraustas, siekiant, kad jos atitiktų 3 straipsnį;
c) b punkte minimo sąrašo pakeitimai daromi atsižvelgiant į mokslo ir technikos žinių pažangą;
d) priedo pakeitimai daromi atsižvelgiant į mokslo ir technikos žinių pažangą."
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2001 m. gegužės 3 d., įgyvendina šią direktyvą. Apie tai jos nedelsdamos praneša Komisijai. Patvirtintos nuostatos taikomos ne vėliau kaip nuo 2001 m. lapkričio 3 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
5 straipsnis
Ši direktyva skirta valstybėms narėms.
Priimta Liuksemburge, 2000 m. balandžio 10 d.